Plaasaanval in Ugie: Polisie sal onbeantwoorde oproep ondersoek | Maroela Media
“Die stasiebevelvoerder van die Maclear-polisiestasie stel ondersoek in,” het kol. Sibongile Soci, woordvoerder van die polisie in die Oos-Kaap, aan Maroela Media gesê. “Gemeenskapslede word ook aangemoedig om die noodnommer 10111 te skakel.”
Felicity Ewers het aanvallers met haar man se vuurwapen verjaag nadat haar man, Kenny en tienerdogter, Chenelle, geskiet is. Sy kon nie die polisie in die hande kry toe sy na die aanval die stasie gebel het nie. Klik hier om meer te lees.
Die polisie het ook beslag gelê op Kenny se vuurwapen ná die voorval. “Dit is standaard prosedure wanneer daar ŉ skietvoorval was dat die polisie die vuurwapen konfiskeer,” het Soci bygevoeg. “Ballistiese toetse moet op die wapen gedoen word.”
Die polisie wou Felicity in hegtenis neem omdat sy haar man se vuurwapen hanteer het. Hulle het haar eers laat gaan toe daar glo met regstappe gedreig is. Soci sê indien ŉ persoon bekend is en die polisie maklik met daardie persoon in verbind kan tree en die persoon ook nie ŉ vlugrisiko is nie, hoef die persoon nie in aanhouding te bly nie.